Document ID: 31993D0051

Odločba Komisije
z dne 15. decembra 1992
o mikrobioloških normativih za proizvodnjo kuhanih rakov in mehkužcev lupinarjev
(93/51/EGS)
KOMISIJA EVROPSKIH SKUPNOSTI JE,
ob upoštevanju Pogodbe o ustanovitvi Evropske gospodarske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1], in zlasti poglavja V(II)(4) Priloge k Direktivi,
ker morajo v skladu s poglavjem IV(IV)(7)(c) Priloge k Direktivi 91/493/EGS proizvajalci kuhanih rakov in mehkužcev lupinarjev redno opravljati mikrobiološke kontrole svojih proizvodov ob upoštevanju normativov, ki jih je treba določiti v skladu s poglavjem V(II)(4) navedene priloge;
ker je zaradi varovanja javnega zdravja treba določiti zgornjo mejo bakterijske kontaminacije, katere prekoračitev ne more šteti za sprejemljivo, ne da bi pri tem proizvod veljal za toksičnega; ker morajo, kadar je zgornja meja presežena, proizvajalci preučiti razloge za to in določiti ustrezne postopke za preprečitev nadaljnjih prekoračitev;
ker bodo analizne metode opredeljene pozneje glede na opravljene študije; ker je treba do takrat uporabljati mednarodno priznane metode;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
Mikrobiološki normativi za proizvodnjo kuhanih rakov in mehkužcev lupinarjev iz poglavja IV(IV)(7)(c) Priloge k Direktivi 91/493/EGS so določeni v Prilogi.
Člen 2
Proizvajalec opravi kontrolo mikrobioloških normativov med proizvodnim postopkom in preden so dani v promet proizvodi iz kuhanih rakov in mehkužcev lupinarjev, pripravljeni v predelovalnem obratu, odobrenem v skladu s členom 7 Direktive 91/493/EGS.
Člen 3
1. Vodstvo predelovalnega obrata določi programe vzorčenja, ki morajo ustrezati zahtevam člena 6 Direktive 91/493/EGS, glede na z vrsto proizvoda (celi ali brez lupine/oklepa), temperaturo kuhanja, čas kuhanja in oceno tveganja.
2. Programi iz odstavka 1 morajo v primeru neizpolnjevanja normativov, določenih v točkah 1 in 2 Priloge, predvideti naslednje obveznosti:
- pristojne organe je treba obvestiti o ugotovljenih nezadovoljivih serijah in ukrepih, sprejetih v zvezi s tem, kakor tudi o ukrepih, predvidenih v naslednji alinei,
- ponovno je treba preveriti metode nadzora in preverjanja kritičnih točk zaradi ugotavljanja vira kontaminacije ter opravljati analize bolj pogosto,
- serij, ki so bile zaradi odkritja patogenov ali prekoračitve vrednosti M za stafilokoka (Staphylococcus) v skladu s točko 2 Priloge ocenjene kot nezadovoljive, ni dovoljeno tržiti za prehrano ljudi.
Člen 4
Do uvedbe mikrobioloških analiznih metod Skupnosti se za ugotavljanje skladnosti z mikrobiološkimi normativi, določenimi v Prilogi k tej odločbi, uporabljajo mednarodno priznane znanstvene metode, preverjene v praksi. Uporabljena analizna metoda se zabeleži ob navedenih rezultatih.
Člen 5
Ta odločba je naslovljena na države članice.
V Bruslju, 15. decembra 1992

Labels: 17
20
0
3
6